અભિનેત્રી આરોહીની આઇડેન્ટિટી માત્ર એટલી જ નથી કે તે, પ્રોડ્યુસર-ડિરેક્ટર સંદીપ પટેલ અને અભિનેત્રી-આર.જે. આરતી પટેલની દીકરી છે. તેની સાચી આઇડેન્ટિટી તો તે ક્રિયેટિવ હાર્ડવર્કિંગ ગર્લ છે એ છે. જ્યારે મેં તેને પૂછ્યું કે ‘લવની ભવાઈ’ ફિલ્મ તો તારા માટે હોમ-પ્રોડક્શન કહેવાય, એટલે તને ઘણી બધી રિલીફ મળી હશે.’ ત્યારે આરોહીએ કહ્યું કે, ‘ના એવું બિલકુલ નથી. જ્યારથી આ ફિલ્મની વર્કશોપ ચાલુ થઈ ત્યારથી પપ્પાને હંમેશાં એમ લાગતું હતું કે હું સિન્સિયર નથી અને મને એવું ફીલ થતું હતું કે પપ્પા મને સમજતા નથી. હકીકત એવી હતી કે હું રિહર્સલ વગેરેની મારી મહેનત તેમને બતાવતી નહોતી. પપ્પાએ મને હંમેશાં બહારની એક્ટ્રેસની જેમ જ ટ્રીટ કરી છે. વળી આ ફિલ્મમાં મારે પ્રતીક ગાંધી અને મલ્હાર ઠાકર જેવા પ્રસિદ્ધ અને પ્રતિષ્ઠિત કલાકારો સાથે કામ કરવાનું હતું! મારું કેરેક્ટર જરા પણ ઝાંખું-ફિક્કું ન પડે તે જોવું અનિવાર્ય હતું અને પપ્પા કોઈ જોખમ લેવા તૈયાર નહોતા. જોકે તેમની પાસે આ ક્ષેત્રનો મબલક અનુભવ છે, એટલે કોઈ પણ કલાકાર પાસેથી ડિસિપ્લિનપૂર્વક કામ કઢાવવાનું સામર્થ્ય તેઓ ધરાવે છે. ‘લવની ભવાઈ’ ફિલ્મની સક્સેસ પછી પપ્પાએ ખૂબ ખુશી વ્યક્ત કરી. સાથેસાથે એમ પણ કહ્યું કે તેઓ કામની બાબતમાં ખૂબ સ્વાર્થી છે એટલે મારા માટે અણગમતા કેટલાક નિર્ણયો પણ તેમણે કરવા જ પડ્યા હોય.